Folketing
2006-02-09

Endelig er det for det tredje vigtigt at modarbejde sektoropdelingen af indsatsen for at hjælpe de udsatte børn. I og for sig er det jo banalt: Et udsat barn kan ikke sammenstykkes af f.eks. 20 pct. sundhedspleje, 30 pct. børnepasning, 25 pct. social indsats og 25 pct. skolegang. Sådan fungerer tingene ikke. Vi må sikre, at det enkelte barn og dets forældre oplever en sammenhængende og helhedsorienteret indsats. Et barn, der vokser op under kummerlige kår, hvor forældrene eksempelvis er sindslidende eller fanget i misbrug eller bare ikke har øjne for barnets behov, er i fare for ikke at kunne få de samme muligheder som andre børn, og derfor handler lige muligheder for børn ikke alene om børnene selv. Det handler i høj grad også om forældrene, og forældrene skal selvfølgelig have den hjælp og støtte, som de har behov for. For at hjælpe de forældre, der godt kan leve op til ansvaret, men ikke gør det, har regeringen (498) fremsat et lovforslag om styrkelse af forældreansvaret, som allerede har været førstebehandlet her i Folketingssalen.